khistorydata/jeongjo-sjw-relations huggingface dataset:
정조 10년 · 목
疏略曰。嗚呼古人之以君德爲勉者。其條綱何限。而切於今日者有四。曰進老成也。抑奢侈也。明好惡也。激諫諍也。以時弊爲言者。其名目亦多。而急於當務者有三。曰停工役也。補荒政也。釐驛弊也。何謂進老成也。周公勉以無遺嘉耇。李沆戒以勿用新進。惟我 先大王。深明此弊。以儒生三十後。許赴大科。著爲定式。而行之未久。因以廢閣。至于今日。則摛院玉署。絕無宿儒之爰處。經幄銀臺。率多年少之驟登者。其詞華才敏。非不照耀。而責之以許謨啓沃。則果未知能盡其道歟。至於武臣之職係禁密。或有年纔弱勉者。身不勝甲。手未控弦。將焉用哉。伏願任老成爲腹心。以養和平之福焉。何謂抑奢侈也。竊觀朝士之稍通顯窠者。一身之裝。動踰千金。一件之備。不支半年。爭姸鬪靡。滔滔成風。宮闈標準之地。未聞冠大帛而衣弋綈。以爲導率之方。則庶人之侈風。傳襲於朝士。而朝士之侈風。必有所自矣。伏願以宮中爲四方之標焉。何謂明好惡也。伏覩殿下。所用或非所好。所斥或非所惡。眷注之恩方隆。而譴責隨至。竄謫之典纔擧。而恩宥旋降。因循爲政。姑息成風。群下所以將順奉行者。惟在於絲綸之渙發。而或截去頭尾。隱映說來。聽之者莫測旨意之攸存。歸屬之何居。甚非洞諭心腹之義也。伏願凡於命令之際。罔有一毫之疑晦焉。何謂激諫諍也。聽諫非難。從諫爲難。而體念二字。已成循例之批。稟處一事。終無究竟之實。三司剴切之論。前後何限。而皆爲省中故紙。今若擇其要而切者。今日行一言。明日行一事。則直聲嘉謨。必將接踵而起。伏願無忽焉。何謂停工役也。 先大王五十年聖功神化。史不勝書。而最是卓乎難企者。節用尙儉之德。沒世不忘者也。恭惟聖上。十載臨御。一心憂勤。是宜天休上應。民惠下究。而少當歉歲。倉廩空匱。一經北使。財用耗竭。此蓋不急之費居多。而工役之興未已也。苑囿之間。昔之廢址。或有穹然崇者。前之頹榭。或有丹而艧者。伏願以 先朝爲心爲生民惜費焉何謂補荒政也。今夫尾閭消財之路。非止一端。而惟酒爲甚。五部之內。一日消融。每至千餘石。郡邑坊曲之釀。比五部非特十倍。則災年穀物之貴。勢所固然。伏乞自歲初爲始。以豐登爲限。而申明禁釀之節目焉。何謂釐驛弊也。臣之待罪嶺郵也。目見馬簿耗縮。驛戶流亡。擧一郵而各驛凋殘之弊。從可推知。而苟求其本。則專由於驛戶推刷之不嚴也。一自一匹之役以後。良役反輕於驛役故。昔之樂爲驛戶者。今則必欲圖免。爲該丞者。苟欲嚴刷。則以補賑虛券。呈于營門者有之。以軍伍假帖。訴於本官者有之。盜寫忠義文書者。赴愬於盟府。冒稱前朝遺裔者。上言于輦路。一人唱之。百人效之。其所餘存者。不過貧不聊生之人也。爲今矯弊之策。則無論軍伍勳裔與補賑。自本驛推刷。則該邑勳府。勿爲執頉。卽許還驛。且赴燕使行馬匹。每行分定諸道。至如兩南極邊之馬。則紆廻五千餘里。中路困斃之害。不可勝言。今若別置雇馬於西路境上。專用於使行。則與自南迤北之勞於困斃。其利萬萬。而事涉張大。不敢率爾仰請也。雖以黃山一驛言之。近在邊障。與他驛尤重。而其中蘇山休山二站。獨當倭館要衝。往來酬應之難支。他驛所無。而結戶劃給之數。有若閑僻之驛。蓋當初倭館。在於態川。而此二驛。則屬於東萊故耳。今則倭館移設於東萊。而多般責應。專靠於此二驛。所謂凋殘。直是歇後語。伏願令廟堂。行會該道道臣。量宜給卜。俾免重地絕站之患焉。批以諸條當留意。驛弊事。令該道另究蘇弊之方。使之狀聞。
정조 10년 · 강
檢閱李相璜疏陳母病徑出。賜例批。
정조 10년 · 강
以洪檢爲承旨。前望也。
정조 10년 · 강
遞漢城判尹李★(土+甲)。
정조 10년 · 목
該府以知事具善復上疏回啓以爲。蓋此山訟。頃因故參奉具命遠妻金氏之擊錚。有所覆啓矣。伊後兩重臣。相繼陳章。又下稟處之命。而步數遠近許禁當否。有難遙決。請令地方官。摘奸公決。更無紛紜之意。嚴飭知委。敎以近來俗習。事事雖以沒摸稜爲主。批旨中旣有措辭分晣。仍以指一決給之意。使之覆奏。則觀此回啓。又以地方官親審爲請。似此小事。如是彌縫。萬一有方外人之犯葬國舅墳山者。訟理難於扶抑。則其將直請上裁乎。該府事巽軟極矣。當該判尹遞差。待新判尹出仕。今日內更爲回啓。俾勿如前稽忽。
정조 10년 · 강
命元嬪墓告由。令墓官奠酌。
정조 10년 · 목
戶曹啓言。元嬪墓丁字閣拜位廳及石物等毀撤之役。以今日推擇矣。告由等節。何以爲之乎。敎以分付禮賓寺。除祝文。只備脯醢及酒。墓官奠酌事分付。○禮曹以元嬪墓墓官李英冕。謂有事故。終不奉承。請拿處。假官差出。以爲將事之地。允之。
정조 10년 · 강
遣承旨洪仁浩。致祭于益安大君祠宇。
정조 10년 · 목
益安大君有畵像故。親製贊文以下。
정조 10년 · 목
以尹承烈爲大司憲。兪彦鎬爲判尹。
정조 10년 · 강
召見承旨于重熙堂。
정조 10년 · 강
以李重馥呂善亨爲承旨。前望也。
정조 10년 · 강
命推考判尹兪彦鎬。
정조 10년 · 목
政院以彦鎬懸牌經宿。請推考。允之。仍敎曰。如此則將無行公之日乎。更加申飭。斯速肅命。
정조 10년 · 강
遣承旨詣 宗廟 景慕宮。奉審摘奸。
정조 10년 · 강
罷判尹兪彦鎬職。
정조 10년 · 목
政院以彦鎬懸牌闕外已至多日。請重推。敎以旣非必遞之情勢。間又承牌於文任。則命牌之三日留置闕外。國體所在。豈可一味催促。亟施罷職之典。其代政官牌招開政。待下批牌招回啓。大抵回啓有命。則必以此重臣之有衆所共知情勢擬望者。政官事太欠商量。當該政官推考。
정조 10년 · 강
有政。吏曹參判沈豊之。兵曹判書金履素進。
정조 10년 · 목
以曹允大爲應敎。李在協爲判尹。金思穆爲刑曹參判。趙瑍爲副總管。李鎭翼爲分副總管。
정조 10년 · 목
該府啓言。木川前縣監任希厚餉還停捧。旣因朝令。則妄出別意。請以加停。推論吏鄕。頉報不送。罪杖八十收贖。奪告身三等。功議各減一等。濟州前判官金再郁。倉色輩作奸虛錄。至於一百七十餘石之多。大靜前縣監朴尙春。司倉穀三十餘石。倉色幻弄。不能覺察。罪竝杖一百收贖。告身盡行追奪。朴尙春功減一等。釜山前僉使柳光壁。特敎節目。慢不擧行。剩炭責徵。事涉不法。罪杖一百收贖。告身盡行追奪。功減一等。
정조 10년 · 강
詣 景慕宮。省牲省器。
정조 10년 · 목
具翼善冠無揚黑圓領袍。乘輿出賓陽門。由月覲門。入日瞻門降輿。入齋室。少頃。出詣板位。行展拜禮。詣 廟內奉審訖。還入齋室。改具遠遊冠絳紗袍以出。省器省牲如儀。還入齋室。改具翼善冠無揚黑圓領袍。出日瞻門。由月覲門。入賓陽門還內。
정조 10년 · 강
領敦寧洪樂性。以病闕常禮。上箚引咎。賜批。
정조 10년 · 목
批以。愼節豈勝奉慮。未造候班。不足爲引。卿須安心勿辭。加意善攝。三明陪班。亦望觀執來參。仍命遣史官傳諭。
정조 10년 · 강
命承文副正字李顯秀。前令崔鳳詣拿處。
정조 10년 · 목
顯秀闕直。鳳諧夜巡被捉。故有是命。
정조 10년 · 강
遣承旨詣 景慕宮奉審。
정조 10년 · 강
毓祥宮展拜。定以初六日。仍命文禧廟冬享。以親臨奉行。
정조 10년 · 목
因文禧廟冬享獻官單子。敎曰。初六日卽 毓祥宮生辰日也。仰體 先朝年年行禮之 聖意。依近年例。欲爲展拜。際見冬享別單。享日在是日云。初五日詣慶熙宮親臨。翌日往詣 毓祥宮展拜。該房知悉。○禮曹以親臨節目啓。敎以。百官隨駕置之。依頃日例奉行節目。更爲磨鍊。○兵曹以軍兵磨鍊啓。敎以。慶熙宮入直軍。爲先後廂。訓將都領。禁軍亦以入直軍奉行。局出身及有廳軍入直置之。留陣亦爲置之。
정조 10년 · 강
飭諸道推刷之政。
정조 10년 · 목
因忠淸監司金光默奴婢推刷宣頭案上送啓。敎曰。刷奴之不付刷官。屬之營邑。卽予初元法令。況今年卽刷定年限也。査充査頉之際。積弊痼瘼。一洗前日之習。果然有霑被之實惠。則固善矣。萬有一監司只諉守宰。守宰一任下吏。討索依舊。侵虐反甚。念彼無告。茹冤無巳時。其可曰國有法乎。向因鏡城倅事。北民猶有願復刷官之說。以此反隅。他道列邑。安保其必無是也。適見錦伯宣頭案上送狀本。有此敷示。卽令廟堂。嚴飭諸道方伯。俾各竭心細探。如有一毫襲謬之事。一一釐革。該守令狀聞論罪。從後亦欲抽栍。考察於繡衣按廉之行。此時現發。罪在道臣。懲一之奉。豈或容貸。幷以此意。措辭行會。
정조 10년 · 목
疏略曰。臣老而不死。尙寄朝端。忽遭無倫叵測至凶絕悖之說。身名污衊。蹤跡窮蹙。前後恩敎。反復諄摯。再解本職。開其進身之路。半夜留門。荐下入侍之命。以臣情地。何敢爲唐突趨膺之計。而直以聖恩降厚。宜伸叩謝之忱。微懇悉暴。冀遂斥退之情。他不暇顧。冒昧登筵。自此以後。庶乎職名不至再縻。危喘獲守本分矣。三宰除旨。遽下於翌日。臣誠惝怳失圖。莫省所以。承命已過一念。其間連違只牌。在臣分義。宜卽控免。而亦有所惶畏不敢者。汔今虛縻。尤增兢惕。噫指盜爲盜。則盜之人惡之。固也。至於反以指之者。謂爾是盜也云。則古今天下。寧有如許乖常背理之事乎。此莫非臣不早斂退。尙今蹲冒。取怨最深。挑禍益急之致。嘻其甚矣。玆不得不昌入文字。申控衰懇。伏乞亟賜重勘。仍汰朝藉。以爲避遠駴機。苟延殘命之地。批以前席丁寧之諭。何不承當。卿其勿辭行公。
정조 10년 · 강
命旌義縣監李甲龍。限麥秋仍任。
정조 10년 · 목
濟州牧使李命俊狀啓。 旌義縣監李甲龍。今十二月乃爲瓜限。而本縣爲尤甚。則非但迎送之弊。凡諸邑務。付之生手。赤極可悶。該縣監李甲龍。請限麥秋仍任。敎以依狀請施行事回諭。
정조 10년 · 강
召見承旨徐龍輔于重熙堂。
정조 10년 · 목
龍輔啓言。文禧廟冬享。旣有親臨之命。祭文當令文任。更爲製進。而今秋仲朔祭親行時。以前啓下祭文用之故。今番亦不得遽然請牌矣。當初啓下。乃是攝享祭文。則今於親行之時。恐不當以此用之。藝文提學兪彥鎬卽爲牌招製進。此後請定式施行。從之。○政院啓言。藝文提學兪彥鎬牌不進推考傳旨。今方捧入。而祭文製進。一時爲急。請更卽牌招。敎以若此。則一遭情外之彈。皆將許久自畵乎。原傳旨勿施。仍以前牌。申飭行。公違牌勿爲呼望。政院又以彥鎬懸牌闕外。無意膺命。請推。敎以祭文製進不可踰日嚴飭斯速撰進。
정조 10년 · 강
以李秉模爲承旨。尋命許遞。
정조 10년 · 강
以李聖圭李敬一洪義榮爲承旨。前望也。以李★(土+甲)爲分內局提調。口傳也。
정조 10년 · 목
義榮違牌。敎以焉敢處義乎。此傳旨勿施。使之入來齋宿。
정조 10년 · 강
領議政金致仁。左議政李福源。右議政金熤聯箚。賜批。
정조 10년 · 목
箚略曰。文禧廟親享之命。寔出於我聖上撫時增悼。臨奠伸懷之至意。而數日來風寒陡嚴。入冬以後。最爲酷烈。此時侵早動駕。經宿將事。實有乖於聖人愼疾之義。伏乞亟寢成命。批以豈必親祭。而再明當有展拜之奉也。卿等諒之。仍命遣史官傳諭。
정조 10년 · 목
箚略曰。文禧廟親祭。雖出於止慈之慟。  毓祥宮展拜。雖係於追 先之孝。而侵晨將事。鎭日動駕之際。易致風寒之感傷。實有乖於大聖人節宣之方。臣職參保護。固當趨叩九閽。以請成命之收還。而近患腰痛。乘寒添劇。旣不得轉動。兹敢短箚仰煩。伏乞亟寢動駕之命。批以寒意稍解。不至有觸冒之慮矣。卿之未簉陪班。豈必過引。安心勿辭。仍命遣史官傳諭。
정조 10년 · 강
副應敎趙弘鎭。校理金啓洛。副修撰李庚運聯箚。以日寒請寢文禧廟親享之命。賜批。
정조 10년 · 목
批以大臣批。已言之矣。
정조 10년 · 목
具翼善冠白袍。乘輿出協陽門。降輿乘輦。敎曰。經宵懸牌。已至出宮。而祭文尙不撰進。不得傳香。豈有如許事體。況銓任已遞。辭疏承批。然又如是違傲。揆以分義。尤萬萬寒心。藝文提學兪彥鎬爲先從重推考。駐輦之時。尤焉敢乃爾。設有弘文提學。決無代行之理。藝文提學本職許遞。口傳付軍職。彥鎬又不入來。敎曰。本職許遞。曲諒極矣。路上飭敎。不啻丁寧。而如是逡巡。大關國綱分義。更加各別嚴飭。斯速撰進。其在事體。違慢之失。終不可無警。藝文提學兪彥鎬。事過後。下義禁府推考。出敦化門。入興化門。到金商門外。降輦乘輿。入齋殿。改具衰服。臨魂宮。行朝上食如儀。
정조 10년 · 강
遞藝文提學兪彥鎬。
정조 10년 · 목
因禁推傳旨。敎曰。不過申飭。禁推分揀。旣有祭文撰進後曲諒之敎。藝文提學許遞。
정조 10년 · 강
同敦寧宋載經上疏引咎。賜批。
정조 10년 · 목
疏略曰。噫臣之辜恩僨事之罪。可勝言哉。迷滯謬盩。觸處顚妄。而顧其愚衷。則亶出於對揚聖意和協朝象。徒知振淹之爲先務。不念徑情之爲自誤。畢竟忱誠未孚。而罪戾隨至。調柔莫諧。而疑訕交萃。自不免拂公議壞世道之歸。臣每念及此。怛然自痛。刑章未加之前。卽臣竢勘之日也。至於官職去就。初非可議。伏乞亟治臣罪。永刊朝籍焉。批以無難進之情勢。卿其勿辭。上來行公。
정조 10년 · 목
時至。具衰服就位。坐哭訖。三上香。執瓚灌地。奠弊奠酌。大祝尹行任讀祝。亞獻官金熤。終獻官鶴林君焴。行亞終獻禮訖。哭盡哀。執禮趙弘鎭啓以禮畢。
정조 10년 · 강
命承旨徐龍輔罷職。諸承旨竝遞差。檢閱李相璜注書金祖淳拿處。
정조 10년 · 강
以沈豊之李在學李亨元徐鼎修洪義榮李東郁爲承旨。前望也。○東郁。新資也。
정조 10년 · 강
詣 毓祥宮。行酌獻禮。
정조 10년 · 목
具翼善冠白袍。乘輿出崇賢門降輿。乘輦由興化門。詣 宮門外降輦。乘輿到齋室門外。降輿入御風月軒。少頃出詣板位。行展拜禮。陞詣 廟內奉審訖。還入風月軒。改具黑圓領袍。詣 奉安閣。行展拜禮。陞詣 閣內奉審訖。還入風月軒。改具白袍。詣 廟內。行酌獻禮如儀。○承旨沈豊之啓言。下敎之下。司謁未卽待令。當該司謁。請令攸司科治。從之。仍詣 延祜宮。行展拜禮訖。乘輿出 宮門外降輿。乘輦由敦化門。至協陽門外降輦。乘輿還內。
정조 10년 · 강
以李度默爲大司憲。宋銓爲執義。李庚運爲掌令。朴載淳高宅謙爲持平。許晊爲司諫。趙濟魯爲獻納。成種仁金履成爲正言。前望也。
정조 10년 · 목
日寒故也。○該府啓言。因濟州牧使李命俊狀啓。濟州前判官金再郁。大靜前縣監朴尙春等。有勘處之命矣。再郁尙春等。今方待命。卽爲拿因。敎以保放後。開坐時捧供。
정조 10년 · 강
刑曹以擊錚人等原靑回啓。
정조 10년 · 목
該曹啓言。取考平山閔召史原情。則以其夫李次望干犯殺獄事。乞令昭雪云矣。此獄。昨冬因朴龍海之擊錚。行査本道。自本曹覆啓。而判付未下之前。次望縱妻呼籲故。伊時草記勿施。而又此瀆擾。放恣無憚。請嚴刑定配。敎以本獄之疑晦。自有殺獄以後所未有。閱歲考閱。尙不判下。則一籲再籲。焉敢若是猥濫。不可以事關爲夫置之。分付道臣。各別嚴刑懲勵。又啓言。中部冶匠李春世等原情以爲。與雜鐵廛人。以亂廛事起訟於京兆。有所稱冤云矣。此等微細之事。乃敢呼訢於駕前。猥屑莫甚。請狀頭嚴勘。本事今平巿署決給。敎以民習不古。似此猥越之事。愈往愈甚。此蓋有司不能以其法決處。以啓頑民無嚴之心。狀頭。卿其照法嚴治。以懲日後。仍以此意。嚴飭該府該署。無論此事他事。從公決給。俾無稱冤之弊。又啓言。猥濫擊錚人李春世。杖一百。洪川縣徒三年定配。又啓言。竹山業武廉海龍原情以爲。其父適有言責於隣居朴道順矣。厥漢含嫌。今七月二十三日。乘醉突入。結縳其父。無數亂打。折脇拉齒故。告訢本官。刑推放送。而其父傷處層加。九月十三日仍爲致斃。本官及安城官初覆檢。以傷處的實。報于營門。營門以刑推三次爲題故。再呈議送。則大小辜限已過。法不成獄爲題。而其父被打之後。不動床席。痛傷自盡。此非道順之殺而誰耶。伏乞依法償命云矣。請上裁。敎以議處。又啓言。人命成獄。本有期限。今此廉海龍之父。被敺於七月念後。殞命於九月旬後。則大限小限。俱無可據。不當論償命與否。而若其折脇拉齒等傷處。果如其言。則本道之但施三次刑。未免太輕。請令道臣。更爲究覈。照法擧行。敎以止施三次之刑。宜有屍親稱冤。更令道伯。嚴飭該邑。除尋常各別詳査。仍令不多日內。狀聞後稟處。○漢城府啓言。扶安故參奉具命遠妻金氏原情以爲。其夫家。卽國舅綾安府院君思孟之嫡長孫。而族人綾恩君允明喪妻。以爲國舅山所近處。有數年權厝之地。占得山地後。卽當移遷云云故。許其權厝。而占山移葬事牢約矣。其後始見權厝處。則距國舅墳山。爲十步之內故。卽見宅奎父子。督令掘移。則答以爲。一時權厝。豈可遲延。指天爲誓。而荏苒度日矣。乙酉年遭媤祖母喪。欲爲繼葬於先山。則允明及其子庠。乃反禁葬。强弱不敵。不得人葬矣。今者允明之孫孝元。移其父母之墳。將於國舅墓所。割靑龍而葬之。躬往墓所。以死禁止。則孝元以不用爲言。仍停山役故。誤信其言而下山矣。孝元竟爲偸葬其父母。世間豈有如許之事乎。伏乞前後犯葬之墳。刻期掘移。使國舅墓山。得以保存云矣。國舅墳塋。事體自別。子孫相訟。與他有異。請令道臣。別定剛明官。從公決給後狀聞。敎以國舅墳山。事體自別。一門五辨。亦異常格。申飭山在官。從公決給事。分付道臣。又啓言。南原幼學李錫梓原情以爲。渠之母墳。繼葬於五代祖母墳下。距族人李錫垕曾祖母墳。爲一百十一步。而坐立不見處故。葬母之際。錫垕有禁斷之擧。則其時縣監李昌會。親審山地。許令過葬。其後縣監鄭昌期。卽今査官尹晢東。俱置錫垕於落科。錫垕不念連屈之訟理。使其從叔前都事李燾。換面上言。無非誣罔。至有本道査啓之擧。而强弱勢縣。必欲脅掘。乞蒙睿斷云矣。前因李錫垕之上言。已以一邊之言。有難準信。査實決給之意。分付道臣。而今此李錫梓原情。與錫垕上言。節節相反。請更令道臣。詳査決給。至於上言親呈。法例甚嚴。而錫垕之倩人替呈。李燾之替姪冒呈。俱不可無罪。令道臣一體詳査後狀聞論勘。役之。又啓言。尙州幼學金益權原情以爲。以山訟事。爲義城申鼎普等誣告天聽故。上來仰暴。而鼎普等上言。以案山外不見之地。誣以墓門對沖。以得營邑處決入葬者。誣以偸葬。以家後入葬者。誣以勒葬村後。伏乞申命道臣。詳査嚴處云矣。臣於待罪本藩時。別定査官。曾已決給者。其時査官之報。置鼎普於落科。則鼎普之不有營邑之處決。復煩天聽。變幼事實者。跡涉誣罔。誠如益權原情辭意。而益權葬父之處在申墳。雖非當訟之地。在村後。果是當禁之處。則村後入葬。法有禁令。申鼎普誣罔上言之罪。請令道臣科治。金益權葬父之地。果在村後。當禁與否。更爲査決之意。分付道臣。從之。
정조 10년 · 강
召見藥院提調于重熙堂。
정조 10년 · 목
敎曰。自有定式。前已申飭。而又復闕參。極爲慢忽。當該人侍承旨閣臣。從重推考。此後勿論診筵及承候入侍。持公事入侍。座目單子。無或徑先書入。以致不備之擧。入侍命下之後。藥院若能趁卽知委。則豈有未及之事。提調亦爲推考。首醫亦令本院科治。
정조 10년 · 강
命擊錚人成聖能原情勿施。
정조 10년 · 목
刑曹啓言。頃因成聖能擊錚。以原情辭意。問于其時道伯。具意見粘連回啓事命下故。問于其時道臣李性源。則以爲。此訟始未。具載於當初査案。許哥果是成哥世傳之奴。則決無九十餘年一無推尋之理。且設令許哥眞是成哥之奴。所當奴者。許采之妻與子也。采則婢夫而已。乘憤猛杖。至於致斃元犯龍錫之特貸償命亶出好生之德意至於鳳錫。安得免壓良之罪。同情之律乎。今此聖能。爲父鳴冤。情理實涉矜惻。而揆以訟體。則方便許施。恐無其道云矣。非奴非主之狀。昭載於査案。謂病謂杖之證。可驗於檢報。聖能之自稱復讎者。亦不成說。請聖能擊錚辭緣置之。允之。
정조 10년 · 강
判下諸道殺獄回啓及上言孝烈査啓。
정조 10년 · 강
掌令姜忱上疏。賜批。
정조 10년 · 목
疏略曰。變怪層生而義理益晦。至有罪犯至重而尙今晏然者。卽領府事金尙喆是已。前後十餘年。冒據匂軸。朝家之眷注何如。人臣之遭遇何如。而獨奈賦性邪佞。行已側媚。耇輝復出之說。和應於暗地者。抑何心腸。龍妻援比之奏。顧戀於宿處者。難掩情態。及今宇鎭事出。而可謂有是父有是子矣。指揮妖兒。構成啓草。將欲嘗試而設計陰秘。急於掉脫而用意叵測。是豈今日臣子所敢萠於心發諸口者。而共濟陰凶。無所顧忌。究其情跡。則非特其子之瞞父。實是乃父之敎子。尙可以官尊年老。而有所寬貸也哉。伏願亟允諸臣之請。況彼宇鎭之罪。可勝誅哉。荷杖之謀。如見其肺腑。偸鈴之態。莫掩其情狀。計出巿恩而其跡凶秘。意在求媚而設心巧佞。許多罪惡。已不容誅。而至於啓草一款。實是窮天極地所無之逆。尤何可一刻容貸乎。雖承訶斥之嚴敎。不思斂戢。自以傳襲之凶謀。益肆跳踉。一二行政而力抏君父。千億化身而眼無國家。及今逆節彰著之後。懲治之典。不可削版而止。亦願特循兩司所請。使王討亟行焉。批以已諭矣。爾其勿辭察職。
정조 10년 · 강
命濟州三姓祠位次。依賜額時祭文次序施行。
정조 10년 · 목
蓋從禮曹回啓也。
정조 10년 · 강
命水原府將校遷轉。依通編施行。
정조 10년 · 목
兵曹啓言。因水原府使鄭東浚狀啓。有稟處之命矣。本府將校之久勤遷轉。依他每都目計報例施行。固爲便當。而第伏見大典通編。以水原把總以下將官。各間二都目載錄。則關和之典。有難遽議變更。從之。
정조 10년 · 강
命承旨李在學罷職。坐直承旨竝遞差。
정조 10년 · 목
敎曰。初旣不當稟而稟。旋云拾得。當該坐直承旨竝遞差。此是拜辭公事點下者。則身爲該房。申前不能微稟。以致生疏下位之替當。該房承旨罷職。院中有此無前之擧。常時檢飭之意。果安在哉。都承旨爲先從重推考。旣關師律。亦係國綱。本事令兵判嚴査草記。○兵曹啓言。省記呈納時。在院各房書吏姜錫龜朴在默韓聖麟金道興韓守訥李仁大及啓下公事捧受書吏金宗烒。竝爲投入。反覆究問。以各人等所告推之。則當初公事受之者。卽金宗烒也。仁大處傳之者。亦宗烒也。兵房公事分授中。初無巡將單子。始因該吏李仁大之言而覺得。則見漏於宗烒受來之時明矣。晚後拾得之處。卽是午初與受之地。論其度數。別監之所傳爲十六度。而渠亦曰十六度捧受云。則巡將單子之亦在其中而閪失。推此可知。請金宗烒。令攸司嚴勘。敎以事甚䵝䵢。有難遽決。卿與前都承旨及人直參議郞官合坐。更加査實。待究竟指一草記。當該別監亦爲招致頭面。又啓言。別監延景斗。院吏金宗烒。使之頭面。則巡將單子落漏之罪。在於宗烒。不在於別監。身爲院吏。其所擧行。萬萬駭痛。請移送秋曹。照法嚴勘。允之。○刑曹啓言。院吏金宗烒杖九十。鳳山郡徒二年定配。
정조 10년 · 강
以金憙洪仁浩趙衍德爲承旨。前望也。
정조 10년 · 강
副應敎趙弘鎭。校理金啓洛聯箚。賜枇。
정조 10년 · 목
箚略曰。卽伏聞巡監軍單子。朝前已下。而政院漫無省覺。至有申後更稟之擧云。巡警干掫。何等申嚴。啓下文書。亦係莫重。而職在出納之地。初不照察。矇然煩稟者。非比尋常之做錯。臣等謂當該承旨亟命譴削。在院諸承旨幷施譴罷之典。斷不可已也。批以堂箚體段。何等嚴重。而似此微事。深夜呈箚。惜乎其擧措之率爾。爾等胡不念此。承宣事譴削譴罷之請。俱過矣。然亦不可强令察任。在院承旨竝遞差。
정조 10년 · 강
以李崇祜黃昇源趙尙鎭爲承旨。 前望也。
정조 10년 · 강
命定配罪人李奎景崔潭朴宗性。依前下敎擧行。
정조 10년 · 목
刑曹以李奎景等。事關逆獄。罪犯深重。啓請仍配故。有是命。
정조 10년 · 강
遣承旨詣 宗廟奉審。
정조 10년 · 강
命更定日月食救食時放火箭之式。
정조 10년 · 목
觀象監啓言。月食在於日未出前或日入後。則例有登高看望。放火箭救食矣。今月十五日曉望月食時。食旣食甚。在於日出後。則事當依例登高看望。而旣有前日置之之命故。今番亦不爲登高看望。敎以此後月食。如値天明後日暮前。則放火箭一款除之。定式施行。日食準此例爲之。
정조 10년 · 강
有政。吏曹判書李在簡進。
정조 10년 · 목
以李秉模爲吏曹參判。洪檢爲大司憲。趙錫穆爲執義。成鼎鎭爲掌令。柳匡天爲獻納。韓商新姜錫龜爲正言。沈樂洙爲校理。洪聖淵爲副校理。李羽晉爲修撰。洪義浩爲副修撰。尹師國爲兵曹參判。尹承烈爲刑曹參判。尹塾爲知敦寧。具㢞爲右尹。
정조 10년 · 강
三司兩司新啓。賜批。
정조 10년 · 목
大司憲尹承烈。大司諫朴天行。執義姜彛正。司諫洪樂淵。應敎曺允大。副應敎趙弘鎭。掌令成鼎鎭金熙朝。持平柳畊鄭晩錫。獻納李敏釆。副校理洪聖淵李晴。正言韓商新姜碩龜。修撰嚴思憲李羽晉。副修撰洪義浩等連啓。又啓言。諸賊承款之招。無非德相之結案。孥戮籍產之律。不施於此賊。其可曰國有三尺乎。(刀削)凶謀逆節。及今益彰。擧國臣民腐心之痛。尤有倍於前日。請物故罪人德相。亟施孥籍之典。又啓言。前後凶逆之(刀削)附賊復。陰助聲勢。不軌之跡已綻。懷二之謀難掩。今此逆復之輸款。卽是尙喆之斷案。揆以邦憲。豈可容貸於覆載之間乎。請逆賊尙喆。依律處斷。又啓言。國運不幸。亂逆層生。(刀削)洋瑮之諸賊。指日擧兵。(刀削)復謙之劇賊。喆宇之元惡。繆綢排布。謀危 宗國之急變。迫在呼吸。禍機將發肘掖。(刀削)本事之外律名。自有臺啓以來所未聞。卿等幷罷職。○大司憲尹承烈等。大司諫朴天行等連啓。又啓言。以國榮之亘萬古所無之窮凶劇逆。而得保首領。臥斃牖下。朝廷之刑政紊矣。神人之憤鬱深矣。(刀削)只緣其身之徑斃。未及天誅之顯加。臣民痛惋。厥惟久矣。惟其伸王法討國賊之道。只在追施一款。請物故罪人國榮。亟施孥籍之典。又啓言。噫嘻。痛矣。明謙之凶謀逆節。實是亘萬古所無之賊也。(刀削)乙巳春諸賊擧兵之時。自擬內應大將。至於書給四柱。先占身數。其所爲計。至凶極獰。(刀削)逆復之愛侄也。一門之內。日夜綢繆。兩賊之間。出沒給介。危機急變。迫在呼吸。何幸賊謀自綻。天討快行。而誅殛之典。只及其身。收孥之律。尙未擧行。揆以王法。萬萬失當。請梟示罪人明謙。亟施孥籍之典。又啓言。逆復之變。振古所無。殄滅無遺育者。爲此賊準備語。則其在鋤逆種杜後弊之道。殄之滅之。不容少忽。而今此好石重石之年未滿。循例爲奴者。揆以邦刑。萬萬乖當。此賊實無異於古之适雲。今之趾夏。其凶種逆孼。顧何論於待年。請逆復庶子好石重石。不待年限。亟施處絞之律。又啓言。今番賊復之凶謀逆節。是何等大變耶。射天之陰圖。醞讓已久。暗地之禍機。排布極密。以渠之結案觀之。外而閫帥爲其部曲。內而營校成其羽翼。鋤治之道宜先黨與。而徑先伏法。鉤覈之跡。只在文書。而遽付回祿。憑覈無階。噫。彼善德。以逆復之庶弟。平日陰謀。無不綢繆。凶醜之黨。萬無不知之理。請緣坐罪人善德。嚴加鞫問。期於得情。批以。不允。明謙孥籍事。律無據矣。善復支屬事。法外不允。善德事。如渠蟣風卑賤者。兩司俱發。猶且太重。有此合啓之擧。卿等大失臺體。斯速釐正。○執義姜彛正等連啓。又啓言。噫嘻。申愷之罪。可勝誅哉。渠以卑微之類。素有妖譎之性。托爲賊宇之瓜牙。(刀削)藉其權勢圖占仕官。其凶謀陰計。爛熳綢繆之狀。昭不可掩。如此凶慝之徒。不可以人微跡賊而置之。請設鞫嚴問。期於得情。又啓言。今番凶逆之變。苟有秉彛之心。孰不欲明目張膽。齊聲請討。而噫。彼趙相羽鄭遂龜鄭遂麒。抑獨何心。立異賢關之疏。至有割名之擧。不滿之意難掩。叵測之跡可見。其在嚴懲討之道。不可置而不論。請趙相羽等三人。亟命設鞫嚴問。期於得情。批以。不允。申愷事。蟣蝨之徒。不足問也。趙相羽等事。不可置人於䵝昧之科。 王府究問。事體屑越。令該曹査問取招。以爲卞別之地。○司諫洪樂淵等連啓。又啓言。噫。彼申愷。地本卑微。性又邪譎。卵育於妖宇之門。(刀削)凶謀逆節。爛熳綢繆之狀。昭不可掩。請申愷嚴鞫得情。又啓言。今番逆變。振古罕有。苟具秉彛之天。孰無沫血之忱。而惟彼趙相羽鄭遂龜鄭遂麒。抑何心腸。背馳公議。立異泮疏。其逆腸之相連。昭不可掩。請趙相羽等三人。幷令嚴鞫得情。批以。不允。申愷趙相羽等事。已下敎矣。
정조 10년 · 목
敎曰。以金宇鎭之罪惡。尙可生出獄門乎。渠以院相之子。丙申以後。朝家之所以剪拂而滌用之者。果何如也。其父則進秉句軸。渠則長置近密。爵位尊且隆也。恩寵優而渥也。此非但在同朝無比。抑亦在古罕有。渠乃忽若喪魄。自絕于天。竟至於上下之所擯棄不容。渠有一分彛性。則在情理。豈無回首戀結之忱。在分義。亦豈無滿心惶駭之色。固當跼天蹙地。崩隕痛迫。泥首乞命。求死之不暇。而不惟反是。乃敢翶翔朝端。厚瞞一世。自以爲初無干犯。陰幸其暗中脫濕。而朝家猶置之不屑之科。又於伊谷宮筵。洞論而昭晰之。積費許多商量。坑坎而袵席之。龍蛇而赤子之。渠亦人耳。尤宜泣血追愆。願贖萬死之命。無奈難化者狠性。駸駸然甘歸於讎視之科。寧不痛哉。然猶深軫含垢之意。薄施削版之典。渠之負朝家。至於此極。而朝家之保渠。可謂至矣盡矣。今因急書之出。而渠之名字。先入其中。囊木就鞫。情節狼藉。以渠地而入此獄。是豈意慮之所嘗及者乎。夫死生大矣。與同死生之說旣登於變書。聲響雖在燕越。一間此言。難乎免於王法。況渠處地之逼側。自有姻婭之轇輵者乎。(刀削)旣以本事。互相酬酢。聽之若尋常。初不立迹作證。又不向人自明。渠之心腸。路人所知。且見捕廳文案。(刀削)雖使渠無所與知。情犯有無。不必較論。在渠有死而已。且況善復面質之招出。而渠弟之逐日來往。屛人唼囁。乃在逆謀方張之時。(刀削)凶謀迫在朝夕。藉使渠又不聞知。收司之典。烏得(刀削)在渠可謂斷案。到此雖欲求生於罔赦。誠末如何矣。然渠卽院相之子也。苟無賊堅之躬犯。寧忍置辟。使渠父不得保性命乎。且細閱文案。其證則雖在於急書。其迹則未可謂盡綻。貸其一線之喘。似不至失刑。因此而及復思惟。朝家之於院相。必不欲直施盤劍。已有牢定于中者。罪人金宇鎭。 濟州牧大靜縣圍籬案置。○承旨徐鼎修權★(示+嚴)洪義榮李集斗啓言。卽伏承推鞫撤罷之命。臣等相顧愕貽。不勝驚惑。今番鞫獄。逆節之批布。凶圖之和應。往牒未有也。巨魁雖幸伏誅。(刀削)豈可以數日府鞫。草草了勘乎。顧今窮覈之道。雖以已現發言之。宇鎭以謙。更加嚴訊然後。賊藪可以掃蕩。黨與可以鋤除矣。撤罷雖有成命。憂憤所激。不敢書頒。相率齊籲。伏乞特寢俄下傳敎。使鞫事無至徑撤。輿情得以少洩焉。至於明謙。逆節實有浮於能澤諸賊。而特以事關戎事。斷以軍法。寧容以已遲晚之賊。反用未正法之律乎。且況梟示罪人之孥籍。旣有乙丙己例。不可以創行論也。亦望梟示罪人明謙。亟施收孥之典。快伸王章焉。敎以。以謙自在應坐。宇鎭。亦已酌處。今則巨魁已誅。支裔何論乎。推鞫撤罷傳敎。卽爲頒布。明謙收孥事。典憲所在。不可移易。勿煩。又啓言。臣等以撤鞫傳敎。未敢書頒之意。敢陳愚忱。及承批旨。臣等尤萬萬驚惑。獄情嚴秘。鞫案未見。則以謙宇鎭之凶招逆節。雖未詳知。而以逆復結案觀之。指揮子侄。爛熳同逆。則賊子以謙。果可以只施應坐乎。姻婭相門。助其聲勢。則逆竪宇鎭。果可以輕議酌處乎。巨慝徑先就戮。凶黨尙未伏法。中外之日夜懸望者。惟在此兩賊之窮覈情節。快施典刑。而忽地命下。有若緣坐干連。循例處分者然。凶如以謙。逆如宇鎭。而幸逭當律。決無是理。臣等雖被慢命之誅。有不敢奉承。昌萬死更陳矣。敎以。豈敢如是煩聒。爾等幷遞差。○禁府啓言。卽伏見判付。有罪人金宇鎭大靜縣圍籬安置之命。臣等相顧驚惑。誠莫暁其故也。宇鎭之千罪萬惡。豈可至今容息於覆載之間。而就渠遲晚中論之。欲爲掉脫於近密之列。以爲徼名於失志不逞之徒者。(刀削)至若善復凶言之聽若尋常。不卽發告者。尤可見其凶肚逆腸之互相關通。惟此諸條。罔非死案。有一於此。萬戮猶輕。臣等纔入供案。方擬待批旨。更捧結案之際。忽奉此萬萬非常之敎。臣等寧被慢命之誅。決不敢奉行。亟收成命。請捧結案正法。敎以。酌處意在。卿等退去。原傳敎頒布然後。中外可以知其罪惡。卽爲謄送政院。○敎曰。禁府事。極爲稽忽。行公堂上幷遞差。應坐罪人及發配罪人。擧行時急。政官牌招開政。以在京無故人差出。待下批牌招察任。
정조 10년 · 강
以趙英鎭李祖承趙衍德洪仁浩爲承旨。李集斗爲吏曹參議。前望也。
정조 10년 · 목
以鄭昌順爲大司憲。李度默爲大司諫。宋銓爲執義。李濟萬爲司諫。李翼晉許晪爲掌令。金載翼徐有鍊爲持平。金光岳爲獻納。金遇國沈銖爲正言。申耆爲應敎。李尙度朴基正爲副校理。李百享李書九爲修撰。李太享爲副修撰。李命植爲判義禁。鄭好仁金憙爲知義禁。申大升爲同義禁。
정조 10년 · 목
禁府啓言。大逆不道罪人善復應坐諸人。査出以來矣。妾成梅濟州牧爲婢。妾順伊智島爲婢。妾阿只連伊荏子島爲婢。妾小淑呂島爲婢。子婦一任巨濟府爲婢。庶子好石年十。重石年五。俱以年未滿免絞。好石楸子島爲奴。重石古今島爲奴。孫錫和黑山島爲奴。庶孫道也知金甲島爲奴。庶弟善德大靜縣爲奴。庶侄信謙南海縣安置。庶侄寬謙會寧府安置。請幷令刑曹。押送于各其配所。子以謙。所當緣坐處絞。而渠之逆節。今方究覈。待究竟擧行。庶母貞伊年六十二。請依律文免坐。允之。敎以。次次發配。其中男丁出付畿營。別定將校押付。仍令沿路該道監司。境內替授。定營校押送。善德不可輕配。姑令仍囚。拘留營門。又啓言。明謙逆節有浮於纘新興孝。則其應坐中處絞之類。不可爲奴爲婢而止。請依前草記。施以孥戮之典。敎以。大典所不載之律。豈可創用乎。○敎曰。軍門梟示罪人。非臨敵時。則先捧侤音。次捧傳旨。載在大典通編矣。遲晚侤音。則雖出朝紙。傳旨姑不啓下云。該房知悉。以昨日所下傳旨。卽爲出朝報。○敎曰。旣有前例。閤門環衛校卒處。善復家舍及本曹書入物種。一一分給。其他善復家雜物及以謙家舍及雜物。禁府吏隸處分給。今番則幷勿屬之度支事分付。又敎曰。今番龍虎營校卒。勤勞甚多。明謙家舍財物之屬公者。分給該營校卒後。形止令該曹草記。田庄奴婢。屬之一軍色事分付。○兵曹以明謙奴婢田土。出付本曹一軍色。家舍家產。出給本營將校等處啓。敎以。此外戶曹句管者分給後。區別書入事。令政院分付該曹。
정조 10년 · 강
大司憲鄭昌順。大司諫李度默。執義宋銓。司諫李濟萬。掌令李翼晉許晪。持平徐有鍊金載翼。獻納金光岳。正言沈銖金遇國聯箚。賜批。
정조 10년 · 목
箚略曰。臣等於鞫獄撤罷之命。相顧愕然。不勝憂歎。噫嘻。今番逆獄。實是載籍以來未有也。腸肚之凶。至連將相。肘腋之變。迫在呼吸。推覈方始。端緖旣露。逆復賊明。次第伏法。惟其締結之徒。和應之跡。固宜亟加盤詰。大行誅討。而至於宇鎭。(刀削)賊復之根柢。情狀畢輸於平問之下。肆巿之典。不容一刻少緩。而刑訊不加。遽命酌處。以謙。以逆復之子。表裏綢繆之計。前後排布之狀。渠當一一明知。何可以自在應坐。更不盤覈乎。臣等謂亟寢推鞫撤罷之命。以爲掃蕩窩窟。鋤治徒黨之地宜矣。批以。觀於金寧鎭之尙靳逮捕。卿等可以知予微意。一則爲院相也。二則爲院相也。今此金宇鎭減死島棘之擧。亦由是爾。卿等更勿煩聒。
정조 10년 · 강
副校理李尙度朴基正。修撰李百亨。副修撰李太亨聯箚。賜批。
정조 10년 · 목
箚略曰。臣等伏見夜下傳敎。有宇鎭酌處。推鞫撤罷之命。實不勝萬萬憂迫之至。噫嘻。(刀削)端緖旣露。鉤覈有路。固當爬剔其根窟。打破其窩藏。而徑先撤鞫。有若究竟已盡者然。此何事也。況彼宇鎭。傳襲賊喆之兇心。(刀削)連賊復。其究覈黨與。摘拔根柢之道。亶在於兩賊。而今於按獄方張之際。遽有鞫事徑撤之命。不但天誅之未伸。抑恐隱憂之倍切。伏願亟寢推鞫撤罷之命。仍令王府。一一鉤得。箇箇取服。使王討夬行而國勢奠安焉。批以。更勿煩聒。
정조 10년 · 강
副司果成種仁沈晉賢。前應敎曹允大。前修撰李羽晉洪義浩聯疏。賜批。
정조 10년 · 목
疏略曰。臣等伏見傳敎下者。有宇鎭島棘之命。竊不勝抑塞憤痛之至。噫嘻。宇鎭通天之罪。亘古之惡。擢髮難數。臠肉猶輕。(刀削)席父勢之薫熾。潛結凶徒。幸國本之孤危。陰懷異圖。方其賊謀日急。兇黨日熾。危機急變。迫在呼吸。而何幸急書旋上。妖竪就捕。(刀削)其所醞釀糾結。無非至憯至凶。設施排布。專在不奪不厭。與善復明謙。一而二也。二而一也。(刀削)渠乃釋之以群不逞得志之時。夫不逞乃亂逆之徒也。亂逆得志之時。是國家何如時耶。雖其註脚之巧說。欲掩衝口之實情。而素所包藏。自然透露。卽此一言。實爲渠大逆之斷案。夫安有凶逆如此賊。一刻容置於覆載者乎。臣等身忝訊囚之列。耳聽窮凶之招。無不髮竪膽裂。咸欲手磔口臠。以洩擧國之憤。窮天之讎。而竟日俟旨。終靳肆巿之典。遽下減死之命。古今天下。寧有是耶。殿下旣知其凶逆情節。無一分可貸之道。而特以院相之子。有此屈法之敎。臣等實不勝訝惑憂慨也。惟彼尙喆負犯。難逭元惡之重辟。宇鎭之梟腸獍肚。自是傳襲於尙喆。則尙喆之尙稽顯戮。已切神人之憤。況可以尙喆之子。反宥輸款之劇賊乎。伏願亟寢宇鎭酌處之命。卽捧結案。夬正剔磔之刑焉。批以。何必如是煩聒乎。
정조 10년 · 강
命以謙用法。今日擧行。
정조 10년 · 목
政院啓言。判義禁李命植。知義禁鄭好仁。同義禁金憙申大升。冒萬死。更爲求對矣。敎以。斯速退去。更爲求對。敎以。卿等退去。卽爲擧行。○義禁府啓言。臣等雖未參鞫。第以判付所下言之。宇鎭之千罪萬惡。覆載間晷刻難容之劇逆。(刀削)凡諸情踪之未盡綻者。皆當一一嚴鞫。快正王法。決不可酌處。以謙。則復賊窮凶情節。古今之所未有。渠以其父之子。凶謀憯計。無不同參。則不當只施隨坐之律。臣等雖被重誅。有不可擧行矣。敎以。斯速擧行。又啓言。二賊若不嚴覈得情。則獄體失矣。王法乖矣。臣等終不可擧行。有死而已。敎以。斯速擧行。○捕廳。以大逆罪人善復子好石重石。孫錫和都也之等發配次。移送秋曹啓。敎以。好石重石。姑勿移逆。以待臺啓收殺。○刑曹啓言。卽接南部牒呈。則罪人寬謙。方在永柔地云。今此罪人。關係何如。而該部初不詳探居住。發配時。始乃知其在鄕。揆以事體。誠極駭然。當該部官拿問處之。罪人寬謙。發關該道。直爲押送配所之意。請分付。允之。
정조 10년 · 목
疏略曰。宇鎭之諸條遲晚。固莫非斷案。而(刀削)傅生之議。非可擬於此等凶賊。以謙逆節。亦多未盡拘覈者。則依本律施行。大乖獄體。伏乞亟寢推鞫撤罷之命焉。向日臣等之伏閤。百官之庭請。推鞫事急。不得不姑停矣。況今諸賊結案之招出。(刀削)惟聖明。恕其罪而察其心焉。批以。宇鎭之罪。非不知也。況卿疏以渠招中(刀削)爲渠斷案。卿言亦不爲無據。而減死島棘之命。專爲渠父之欲免盤劍之典。更勿煩請。(刀削)
정조 10년 · 강
知敦寧李性源。副司直兪彥鎬聯疏。賜批。
정조 10년 · 목
疏略曰。臣於罪人宇鎭酌處之命。有不敢以職名之已去。而泯默不言者。略暴聯疏未徹之餘懷。仰冀財處焉。噫嘻。亂逆。從古何限。而至妖惡至陰慘。豈有如宇鎭者哉。以渠地處。結婚於申具。已是萬萬常情之外。而聲勢關通。禍機醞釀。(刀削)酌處二字。尙可擬議於已遲晚未結案之前乎。伏乞亟寢成命焉。批以。金宇鎭事。一提學批。已詳言之矣。
정조 10년 · 강
都承旨李秉模上疏。賜批。
정조 10년 · 목
疏略曰。臣待罪金吾。目見諸賊窮凶絕悖之狀。直欲食肉寢皮。雖善復明謙之次第就戮。噫。彼千罪萬惡之宇鎭。未及正法。父子同情之以謙。猶未究竟。而宇鎭酌處之命遽下。推鞫撤罷之敎繼降。臣與諸堂。敢效執法之義。冀垂反汗之音。不惟不賜允可。特遞之敎。責以稽忽。自願微誠。未格天聽。忍令此賊。一日假息於覆載之間。尙何顏面。晏然於銀臺長席乎。伏乞亟遞臣職焉。且臣伏見夜下傳敎。院中諸僚。以撤鞫傳敎之不爲頒布。至於罪遞。臣竊爲殿下惜之也。天討方行。(刀削)此時鉤覈。不容少緩。則承宣之繳還。乃其職耳。穆然深思。還收成命。是臣區區之望也。批以。不必然矣。勿辭行公。
정조 10년 · 강
召見時原任大臣于誠正閣。
정조 10년 · 목
予曰。往古來今。豈有如逆復之變哉。以渠之地處。至於如此。萬萬痛惋矣。左相李福源曰。如此凶賊。夫孰不腐心痛骨。而至於臣。則不幸爲宇鎭之切姻。共戴之痛。百倍於他人矣。予曰。今番逆變。出於將相。不幸極矣。而至於善復。則手握兵權。已數十年。而崇祿加資。亦已十年矣。其所醞釀。蓋非一朝一夕之故。盤連締結。不可勝計矣。渠之納招。則只其大綱。而條目則不吐萬分之一矣。領相金致仁等曰。愷與宇鎭。不可不一番鉤覈矣。予曰。如此之類。何足道哉。致仁等曰。以謙之凶言。浮於明復。眞贜畢露。則不可以連坐而止。捧其結案。夬正王法好矣。予曰。巨魁旣已就戮。餘何足論。致仁等曰。以渠貫盈之罪。何以生爲。且臣等之求對。非他事也。以宇鎭納招觀之。(刀削)背馳國家等說。無異結案。以此正刑足矣。(刀削)致仁曰然矣。予曰。(刀削)元戎伏誅。其他豈可盡誅乎。致仁曰。若如此。則王法何所施乎。亂賊何所憚乎。且逆黨鉤覈之道。乃在文書搜探。而一番回祿。無憑可考。誠極痛惋矣。予曰。渠以十載元戎。根固窟深。無論文武百官。參在其中者必多。不如不見之爲愈矣。福源曰。其在反側自安之道。可謂盛德事矣。右議政金熤曰。臣則以爲。不必如是矣。致仁曰。宇鎭事沒着落。明正其罪然後。獄體得矣。予曰。御極以來。元戎之就戮者。已兩箇矣。動輒誅殛。非所樂爲且如宇鎭者。雖生不足爲憂。致仁曰。(刀削)渠旣吐出。何以得生。予曰。非獨宇鎭一人而已。凶謀逆節。寧鎭必多參知。若得以訊之。則諸賊之秘計。必益彰露矣。致仁曰。然矣。其在討逆之道。不可置而不論矣。予曰。風俗日頹。法綱日紊。以至於君臣上下。相疑相阻。而有今番善復之變矣。以外面觀之。則恩寵似曠絕矣。春注似隆重矣。然而上下相疑已久矣。致仁曰然矣。予曰。乙亥戊申凶賊。不可勝數。而總而誅之。不過爲一時之變而已。比來則年年層出。然而國脈不傷乎。致仁曰。今此極逆四人。皆出於巨室世家。豈有如許變乎。予曰。以此之故。予實難堪矣。致仁曰。其父尙喆之逆而殿下何太顧藉乎。予曰。上下相阻。以致世道之漸汚。至於大臣。則尤當無疑阻。卿以重卜之元老。不得辭其責矣。致仁曰。聖敎及此。感泣而已。然以臣老而無能之賤。何以堪當乎。予曰。繼自今毋相疑阻。不爲潛間所動然後。可諧矣。致仁曰。聖敎如此。其責至大。而第以臣之庸愚。何可當乎。予曰。一鎭世道。亦不難矣。致仁曰。臣一番登筵。則無根之言。已狼藉於外矣。予曰。莫非疑阻之張本矣。益加鎭安之責。只在於卿。若使人窺其際則不可矣。世道非別件事矣。只在君臣上下。相倚相信而已矣。致仁等曰。聖敎曲當矣。予曰。無論言之好否。莫非害卿也。是非毀譽。適足爲相疑之端。卿其勉之。致仁曰。臣以屛廢之蹤。無才無德。而一朝濫叨匪據。人言之來。理然矣。予曰。有人毀卿。不爲非矣。有人譽卿。不爲是矣。無毀無譽。以致君臣間交孚。則豈不美哉。致仁曰。臣等之請對。非他矣。只以宇鎭以謙之事也。伏望亟降處分。以爲嚴隄防之道焉。予曰。此輩何足道哉。致仁曰。今則鞫廳姑撤罷矣。(刀削)臣等當齊率百官。復爲前日之爲矣。予曰。不欲聞矣。卿等退去。
정조 10년 · 강
檢閱李相璜。以母病陳疏徑出。賜例批。
정조 10년 · 강
戶曹參議金載人等。前五衛將李命楫等。洪應辰等。副司直任瑎等。司直宋濟魯等。李宜老等。前僉正洪復浩等。護軍吳載徽等。前僉知鄭萬遂等。副正字韓始裕等。前察訪李華源等上疏。竝命原疏付丙。
정조 10년 · 목
敎以。已付丙。此意分付。
정조 10년 · 강
館學儒生進士尹鍾烈等三百三人。方外儒生生員韓濟裕等五百六十六人上疏。竝命原疏付丙。
정조 10년 · 목
鍾烈等疏略曰。伏見 王大妃殿所下諺敎。則哀痛惻怛。可泣鬼神。噫嘻。痛矣。使窮天地亘萬古劇逆大憝。一任其偃息於覆載。得保首領以死。而不能沫血聲討。玩愒時日。其可曰國有人乎。亂逆之根柢窩窟。卽國榮德相是耳。(刀削)貨財廣布而危機急於呼吸。徒黨陰結而禍色迫於朝夕。(刀削)幸賴 祖宗之默佑。殿下之明斷。雖或屛黜凶魁。略治亂萌。而國榮則臥死牗下。德相則徑斃獄中。王章未伸。亂本自在。使今日之賊勢。滋蔓燎原。竟致罔極之痛。出於五月。則臣民之冤酷。 宗社之危急。無復餘地。而惟以擧國之顒祝。尙有一分係望之所矣。九月之變。又出於夢寐之外。而症情怪底。中外莫測。則是豈無所以而然哉。始也乳道之遽停。顯有可疑之跡。終焉患祟之難執。尤深貽惑之端。其助成凶圖。陰禍王室者。(刀削)(刀削)
정조 10년 · 목
備邊司啓言。東萊前府使洪文泳狀啓以爲。關白身死。告訃大差倭。匪久出來。京接慰官及差備譯官預先差出。所贈宴禮公私禮單。依例擧行事。請令廟堂稟旨矣。京接慰官及差備譯官。堂上堂下各一員差出。禮單等事。請令該曹該院。考例擧行。允之。(刀削)(刀削)(刀削)(刀削)(刀削)(刀削)(刀削)
정조 10년 · 목
敎曰。閉閤。政院知悉。○政院啓言。時原任大臣。伏聞下政院之敎。萬萬驚遑。來詣闕下求對矣。○又啓言。時原任閣臣諸承旨諸玉堂兩司諸臺。來詣請對矣。敎以。退去。又以時原任閣臣諸承旨諸玉堂兩司諸臺請對啓。敎以。退去。○伏閤諸臣啓言。殿下何爲而有此擧也。臣等有罪則罪之可也。至於閤門牢閉。命令不通。雖霎時之頃。國可以爲國乎。臣等聚首徊徨。求死不得。敢此疾聲齊籲。伏乞收還前命。暫借方寸之地焉。○伏閤諸臣再啓言。臣等窮蹙罔措。徊徨閤外。更鼓已三下矣。方寸之地。雖未卽許借。倘伏承開閤之命。則庶可少紓其焦遑愁沮之景色。惟聖明哀憐焉。且伏念。大臣之請對無批。恐有欠於九經之義。亦願亟加三思。特許引接焉。○伏閤諸臣三啓言。臣之顒祝。惟在於開閤有命。而夜漏將撤。未蒙發落之敎。雖緣臣等誠意淺薄之致。獨不念貽 慈聖之憂。惑四方之聽哉。伏乞先收閉閤之命。仍借方寸之地焉。
정조 10년 · 강
時原任大臣以下。伏閤求對。
정조 10년 · 목
(刀削)(刀削)(刀削)(刀削)○十啓。臣等之守閤呼籲。凡幾遭矣。微誠未格。天聽愈邈。小大罔措。因極無所。今將冒萬死相率。仰控於我 慈聖殿下。此雖出於萬不獲已。僭猥之誅。益無所逃。敎以。 東朝湯劑纔進。今何可更爲煩聒。其勿爲焉。○時原任大臣啓言。臣等今方進伏大庭。仰籲 慈殿。顒俟 兪音。而目下至緊急晷刻可悶者。卽巡監軍及軍號事也。更鼓屢下。尙未啓下。內外巡綽。不得擧行。此是四百年所未有之擧。當此鞫獄未罷。人心危疑之除。宿衛之疏虞。宮城之闕巡。所關非細。思之懍然。伏願先從此事。亟下處分焉。敎以。軍號巡監軍。三百年來。豈有不下之時。而若聞止請之言。則當引接矣。軍號巡監軍。不難下之矣。三百年所無之事。自予將創行之。豈有如此事乎。況乙未年代聽時。 先朝下敎。首提巡監軍事。所重蓋可知矣。然而如是相持。予心之悚然。反有甚於卿等。卿等若勉從。則反汗豈待竟夜乎。卿等之擧。此何事也。○時原任大臣率二品以上。啓于 慈殿。批旨曰。以近日庭請之事。主上勞心。聖候不安。以此之故。予亦晝夜焦悶以過。聞卿等之言。尤爲沓沓。然聖心堅定。以未亡人之言難回。而因此機務積滞。至於閉閤却膳。公法之外。朝廷事。切廹罔措矣。○再啓。 批旨曰。以此國勢人心。爲國之心。一倍卿等。至於下諺敎之擧措。以未亡人爲聖躬之心。見其用慮。似難感回。俄者批答。有云然矣。見卿等再啓。甚可愧也。今亦懇勸。而聞不忍聞之言。聖心似難回。萬萬罔措焦迫矣。○三啓。 批旨曰。未亡人亦不御夕水剌。而勸之矣。
정조 10년 · 강
特罷大臣以下伏閤諸臣職。
정조 10년 · 목
敎曰。自卿等庭籲 慈殿。慈殿不進夕水剌。勸予勉從。予亦却膳懇請。 慈殿方以此大加用慮。卿等之事。此何擧也。 慈殿却膳。予當積誠感回。卿等到此。更以何事相持乎。若聞卿等緩請之言。則卽當酬應公事。開閤門受常供。似此不難之事。何如是靳持乎。丁酉事之矯旨擅行。尙且引以爲已罪。伊後飮食起居。不以平人自處。此卿等之所嘗聞知。況今番事。無疑似髣髴之可以執言者。比丁酉。不可同日而語。生時之各居。人孰不知。死後之不見。有耳皆聞。白白地勒斷。世上天下。寧有是也。慈敎縷縷。予猶不奉承。期於感回。況卿等之言。豈或聽施乎。却膳尙可爲。閉閤亦可竟夜乎。巡監軍軍號之不頒。如丙申三月。所未有之事也。卿等寧忍使予。行此三百年所無之擧。上以負 付畀之托。下以拒機務之重乎。是向筵丁寧矢心之敎。卿等不以爲信也。卿等尙可曰有臣分乎。到此予欲無知。卿等將如何爲計。口傳之敎。不若面諭。萬不掛一。卿等須諒之。又敎曰。三百年來。有巡監軍不下之時乎。巡監軍深夜不下。而不知其重。若是戲䂊爲之乎。又敎以。旣承 慈殿下敎。則何不來此閤外。奏以止之之言乎。又敎曰。閉閤却膳。何等非常之擧。俄下口傳下敎。不啻幾百言。而豈可屬之私恩乎。然猶卿等。聽我藐藐。其可曰有分義乎。此際卿等瀆擾 慈殿。慈殿不進夕膳。卿等事果何如也。巡監軍軍號之不下。卽國朝所未有之擧。且況乙未代聽時。 先朝下敎。卿等亦當承聞。尙可如是相持乎。予之所悚然者。因此恐負 先大王付畀之 聖意。到今所重在焉。有難顧藉於卿等。朝著之一空。可謂餘事之餘事。伏閤大臣卿宰及閣臣承旨三司。一幷罷職。軍號。以昨日軍號用之。巡監軍。則亦以昨日受點人受牌。閉閤却膳等事。待出場當還收。卿等知悉退去。
정조 10년 · 강
命前領議政金致仁等聯疏及錦城尉朴明源上疏還送。
정조 10년 · 목
前領相金致仁等聯疏。乞降反汗之命。敎以。今非酬應公事之時。而大臣體重。故原疏雖已取覽。此時何可賜批乎。還送之意。遣史官傳諭于諸大臣。○錦城尉朴明源陳疏。請寢非常之擧。敎以。以言于大臣之敎。遣史官傳諭。○前承旨李秉模等聯疏。請寢閉閤却膳之命。敎以。大小公事不捧之時。罷職承旨。從門隙投呈上疏。萬萬駭然。還出給。又敎以。旣有大小公事勿捧之敎。則承旨上疏。從門隙投呈。原疏還給矣。承旨事。萬萬駭然矣。○注書金孝建啓言。當此賊魁自在。國勢日孤之時。爲人臣子者。苟不沫血聲討。則是無臣分也。無人心也。而今乃反是。籲庭叫閽之臣。幷令斥黜。閉閤却膳之命。尙不反汗。荐下不忍聞之敎。至有不常有之擧。竊恐大聖人達權之道。不必如是矣。旣無在院之臣。莫效納牖之誠。則臣何敢拘於越俎之嫌。不思執藝之義乎。伏乞亟收昨夜所下成命。仍循大庭齊籲之請焉。批以。極猥濫矣。
정조 10년 · 강
行副司直徐有寧等。三品以下侍從。伏閤求對。
정조 10년 · 목
政院以行副司直徐有寧。兵曹判書金履素。與知訓鍊李柱國。行副司直李敬懋李邦一徐有大尹承烈。刑曹參判金思穆。詣閤求對啓。敎以。還給。昨日以大臣啓辭之故。出送承傳色。而今則無大臣。承傳色當更不出送。知悉。又以司直徐有寧等。與三品以不侍從。求對啓。敎以。大臣事外。有勿爲捧入之命。則何承旨捧入乎。又爲求對。敎以。退去。兵判金履素等。與三品以下侍從。再次求對。敎以。退去。應敎申耆。修撰李書九。詣閤求對。敎以。未肅拜之玉堂。何爲請對乎。又爲求對。敎以。退去。兵判金履素等。應敎申耆等。又爲求對。幷敎以。卽爲退去。又爲求對。幷敎以。何爲若此。退去。○前承旨李秉模洪仁浩。伏閤啓言。臣等職雖罷矣。旣以君命。入留閤外。則目見閶闔尙閉。常膳不進。自處以負罪之身。而不一言呼籲。則是子可以自阻於父。而父之有過。終不可起敬起孝。而期於感回之耶。此何等時也。此何等擧也。臣等連日在闕之餘。昨始逬出。則都人士女。相與焦遑曰。吾君閉閤矣。却膳矣。如此而尙可以爲國乎。景色愁沮。聽聞驚惑。殿下又欲如是而度了今日。則先自臣等。而誅戮之竄逐之。以快聖心。如不以臣等之言爲不可。則惟願洞闢天門。亟進常供。仍允大庭之論焉。又啓言。臣等又見日勢之向夕。而拱手而坐乎。前啓之未承批。有不暇論。冒死更籲。惟聖明察焉。臣等伏聞 慈聖下藥院之敎。聖候有添損之節。此時診察。不容暫緩。而閤門一向深閉。朝臣無路晉接。(刀削)不念 宗社付托之重。乃至於此。史氏書之。朝野記之。當以今日擧措爲何如也。伏乞亟命藥院備員。仍許引接諸臣。以幸罔措之國事焉。敎以。此啓已付丙。此後雖請承傳色。當不出送矣。又啓言。臣等雖伏承求對啓辭付丙之敎。而轉益焦迫。冒萬死更爲求對矣。敎以。不緊之啓。何爲入之乎。此啓自內付丙。此後勿爲之。又啓言。軍號省記。今當入呈。而司謁不爲捧入。不得已請承傳色以入。而司謁之中間阻搪。係是國朝以來所未有之事。後弊所關。不可不嚴處。請當該司謁。令攸司從重科治。敎以。此亦公事。何可入之乎。○又以前承旨李秉模等。司直徐有寧等。應敎申耆等。更爲求對啓。敎以。此等公事。何可入之乎。仍命巡監軍軍號。依昨日例爲之。三軍門將臣。出去發巡。
정조 10년 · 강
兵曹判書金履素等。伏閤求對。
정조 10년 · 목
金履素等。與三品以下侍從。更爲求對。應敎申耆等。更爲求對。○前承旨李秉模洪仁浩啓言。閉閤却膳。今已幾日。昨伏聞聖候掭損之節。不勝焦迫。力請晉對。而殿下急於外廷之阻却。惟恐愆度之與知。啓辭則入輒付丙。中使則禁不出閽。抑恐違聖人愼疾之戒。貽 慈聖惟憂之念。爲累聖德不少也。惟願亟召大臣。先許診察。仍允群請焉。○前承旨李秉模啓言。昨伏聞聖候掭損之節。自政院求對。而至承原啓辭付丙之敎。終宵焦迫。計無所出。有例無例。有不暇論。冒死求對。伏乞暫借方寸之地。以爲率諸御醫。趁早入診。議定湯劑。敎以。請對則勿爲之。大臣之止請與否知入。○再啓。臣冒萬死仰請入診矣。卽伏奉口傳下敎。臣於此有死而已。身旣入闕。義在前職。則當此玉候有損。提調不備之時。臣不求對。而諉之何人乎。湯劑之議定。一刻爲急。伏乞暫許召接。○三啓。臣兩次求對。未蒙召接。日已向晚。五內如灼。事關診候。何可暇願乎。伏乞亟許入診。議定湯劑。○四啓。此時湯劑之議定。寧容晷刻少緩。而臣旣求對不得。莫重保護之地。管攝無人。求之往牒。豈有如許之國乎。亟許入診。千萬懇祝。
정조 10년 · 강
前領議政金致仁。前領府事鄭存謙。前判府事徐命善。前領敦寧洪樂性。前左議政李福源。前右議政金熤聯疏。賜批。
정조 10년 · 목
疏略曰。簉庭瀝血齊聲。守閤鎭日强聒。回聽無路。而惟幸閶闔在卽。父母孔邇。咫尺之天。庶冀降鑑。方寸之地。若可進接。及夫被譴屛出之後。呼籲無處。冒死聯懇。而未蒙一字之批。至承還給之命。轉益崩迫。直願溘然而無生也。竊伏惟 先大王寄托之降。曁我 慈殿 慈宮倚畀之重。惟在於殿下。則今殿下一動一靜。匪殿下所可私也。乃以一己之私。欲拒一國之言。牢閉重閽。抛置萬機。至於常膳。亦不許進。以此三者。欲爲威制臣等之資。臣等固不足道。其於 宗廟 社稷何。其於 慈殿慈宮何哉。伏況停膳之餘。玉候欠寧。至有煎入湯劑之命。臣等焦迫罔措。姑不暇言。而殿下何不體慈殿惟疾之憂。亟思所以保護之方乎。伏乞亟回淵裏。前後所下匪常之敎。一倂收澴。仍許差出藥院提擧。俾得以診察聖候。議定繼進之劑焉。○再疏略曰。非常之敎。尙未收還。擧國犇遑。罔知攸措。此際聖體愆和。而藥院一空。請診無人。國體之虧損。下情之抑鬱。當復如何。伏乞亟命差出藥院提調。率諸醫人診。議進湯劑。以盡保護之方焉。批以。已悉於傳諭矣。仍命遣史官傳諭于諸大臣。初疏再疏批答。皆以此批書頒。
정조 10년 · 목
敎以。日日如此。而將何以爲之乎。予則身憊。不能酬應。如此而國事將何以爲之乎。此意。 史官傳于大臣。○敎曰。卿等以閉閤却膳。大小公事勿捧等事。爲尋常之擧乎。不然則一日二日。如是相持。將作何許貌樣耶。至如病情之難强。猶近於恐動。雖不提及。而以今國事之岌嶪。卿等之擧措。如是玩愒。未知卿等。欲置國事於何地乎。近日爲卿所困。恐有此下四字。諸臣以不忍聞不爲書出。之慮。卿等須諒之。以此較彼義理。孰重孰輕耶。予雖淟涊。決不爲卿等所撓奪。卿等知之事。卽令史官。往傳大臣處。○敎曰。俄下口傳下敎。承傳色中官。雖多遺漏句語。旣聞此敎之後。諸大臣之晏然承聞。使史官循例附對語。有若尋常傳喝者然。今日國事。雖曰無可恃。旣曰有君有臣。則大防至嚴。大臣事萬萬慨惋。此意卽招錄事。言于大臣。閤門長閉。常供永却。而病不得診視服藥乎。如是伈泄。而無知警改圖之心。則雖大臣亦人臣也。亦以此意傳之。
정조 10년 · 강
命大臣以下罷職傳敎還收。
정조 10년 · 목
敎曰。往復酬酢。徒近屑越。大臣雖不念國事之岌嶪。予亦豈可從以坐視。殆若戲劇之事然耶。朝著之日空。猶屬餘事。且雖欲緩請。入來然後。可以停當。大臣以下罷職傳敎。一竝還收。俾開進身之路。此何等時也。如是玩愒。太沒警動底意。今日國事。誠無如何矣。往古來今。寧有加於此之非常之擧。而觀於大臣以下擧措。顯有拖到時日之意。一日此下二字。諸臣以不忍聞不爲書出。國將以爲國乎。○政院以時原任大臣閣臣藥院都提調提調諸承旨三司諸臣。冒萬死求對啓。竝敎以。卽爲還給。三司諸臣更爲求對。敎以。退去。又敎以。雖是大臣。何敢慢蔑至此乎。此下。諸臣以不忍聞之敎。不爲書出。大臣以下。免冠伏閤。敎以。卿等何爲免冠。若以緩請二字爲言。則卽當引見矣。又敎以。此何景像。卿等冠。時原任大臣奏曰。臣等愚迷。緩之一字。實莫曉聖意之所在也。敎以。緩卽緩峻之緩字。豈有難解之事乎。又奏曰。臣等到此。他不暇願。緩之一字。謹聞命意。而緩字之中。亦有輕重淺深。請入侍面陳矣。敎以。緩之一字。豈有輕重淺深之可言乎。卿等冠。冠則當有下敎矣。又敎以。卿等旣已半諾矣。若快諾。則當召見矣。(刀削)二品以上出送。則當面諭於卿等矣。
정조 10년 · 강
命閉閤却膳傳敎還收。
정조 10년 · 목
敎曰。緩請一款。廷臣今旣承從。且許引接。卿宰以下。先令退去。閉閤却膳傳敎。亦爲還收。(刀削)(刀削)(刀削)(刀削)○兩司啓言。從古亂逆何限。而豈有如宇鎭者。哉渠以凶喆之子。潛藉逆復之姻婭。(刀削)甚至於干涉善復。自知當死之供。吐實於平問之下。有賊如此。不施邦刑。則天綱絕矣。王法壞矣。今此酌處之命。忽下於逆節輸款之後。揆以邦憲。萬萬痛心。請亟寢罪人宇鎭酌處之命。仍前設鞫。益加鉤覈。依律處斷。罪人以謙。雖以逆復之子。自在應坐之律。而傳襲其父之凶圖。腸肚相連於明謙。情節綢繆於宇鎭。今此鉤覈之路。專在此賊。決不可只施應坐之律而止。請罪人以謙。更加嚴訊。期於得情。快施當律。批以。不允。○大司憲鄭昌順等啓言。今番逆獄。凶復逆喆。爲之根柢。則到今鉤覈之道。惟在於干連兩賊之類。而惟彼寧鎭。尙喆之子。善復之壻也。情節之交通。陰謀之綢繆。皆出寧鎭。捨此寧鎭。更何鉤覈。設鞫多日。尙稽逮囚者。論以獄體。萬萬疏忽。請寧鎭。亟令王府。設鞫得情。○大司諫李度默等啓言。寧鎭卽是賊喆之賤產。逆復之愛壻。兩賊紏結交通。寧鎭爲之階梯。昏夜往來。屛人密語之狀。旣出於囚供。陰謀秘計。無不參涉。則凶徒之覈出。隱情之鉤得。專係此賊。請寧鎭。亟令王府。設鞫得情。快施王章。(刀削)(刀削)(刀削)
정조 10년 · 강
命諸承旨及三司諸臣。幷遞差。
정조 10년 · 목
敎曰。聞今日之下敎。如有人心。則豈敢煩聒乎。屢啓覆逆。極爲駭然。諸承旨幷遞差。陳箚論列。又涉意外。當該三司。亦幷遞差。
정조 10년 · 강
以沈豊之李在學權★(示+嚴)洪檍李敬一洪義榮爲承旨。前望也。
정조 10년 · 강
命時原任大臣。勿待命。
정조 10년 · 목
政院啓言。議政府錄事來言。領議政金致仁。左議政李福源。右議政金熤以爲。前後所被嚴敎。無非臣子所不敢承聞者。退自前席。泥首金吾云。仍納命召。何以爲之乎。敎以。是豈得已之擧。卿等安心勿待命。卽爲還第事。遣史官傳諭。仍傳命召。又以原任大臣胥命啓。敎以。是豈得已之擧。卿等安心勿待命。卽爲還第事。遣史官傳諭。
정조 10년 · 강
館學儒生徐有秉等一千一百七十一人。方外儒生趙相謙等二百五十一人上疏。賜批。
정조 10년 · 목
先是有秉等疏略曰。賊復逆喆之挾妖宇凶謙。表裏糾結。內外和應。而 宗社之不亡者。特幸耳。復謙雖戮。而根柢自在。(刀削)宇賊未斃。而逆喆之假息自如。懲討之請。久未上孚。廓揮之斷。終未下究。君讎之根窟。將無掃蕩之日。國賊之脈絡。終歸掩覆之科。則古今天下。寧有是耶。大小臣庶之相率陳籲。實出於欽體 慈旨。安 宗祊明大義之計。而聖上乃反閉閤却膳。半夜蒼黃。擧國愁沮。不意聖明之世。有此萬萬過中之擧也。(刀削)尙喆宇鎭以謙。嚴加鉤覈。亟正王法焉。相謙等疏意上同。幷批以。往古來今。豈有四日閉閤。三日却膳之時乎。此擧豈得已也。至于今日。廷臣之以降等勉膺者。亦豈得已也。